
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 2 februarie 2010               

PL-x 698/2009                     


AVIZ
asupra proiectului de Lege pentru modificarea şi completarea Legii nr.230/2007 privind înfiinţarea, organizarea şi funcţionarea asociaţiilor de proprietari
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Legii nr.230/2007 privind înfiinţarea, organizarea şi funcţionarea asociaţiilor de proprietari, trimis cu adresa nr. PL x 698 din 16 decembrie 2009 şi înregistrat cu nr. 31/1186 din 17 decembrie 2009.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 

Senatul a adoptat proiectul de lege, în calitate de primă Cameră sesizată, în şedinţa din 9 decembrie  2009, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată. 
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 2 februarie 2010.

Proiectul de lege are ca obiect de reglementare completarea Legii nr. 230/2007 privind înfiinţarea, organizarea şi funcţionarea asociaţiilor de proprietari, intervenţiile legislative vizând introducerea unor prevederi privind protejarea drepturilor proprietarilor, precum şi stabilirea de noi obligaţii pentru cenzori şi casieri, în calitate de organe reprezentative, respectiv angajaţi ai asociaţiilor de proprietari.
Membrii comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 809 din 13 iulie 2009, precum şi punctul de vedere al Guvernului, transmis cu adresa nr. 2202 din 28  august 2009, prin care nu se susţine adoptarea proiectului de lege.
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât numeroase norme ale textului de lege nu sunt corelate şi pot genera paralelisme legislative. Astfel, la norma propusă pentru art. 201 lit. a) textul propus este identic cu cel din art. 14 din actul normativ de bază, la lit. b) şi c), textele propuse se regăsesc în textele art. 16 alin. (1) şi (2) din actul de bază, la lit. d) textul este similar cu cel prevăzut la art. 17 din actul de bază, la lit. e) textul este identic cu cel prevăzut la art. 18 din actul de bază, la lit. e) ipoteza referitoare la posibilitatea constituirii unui tronson sau a unei scări din cadrul unui bloc cu mai multe scări într-o asociaţie de proprietari, sub condiţia să nu existe o proprietate comună aferentă acestora şi care nu poate fi delimitată, se regăseşte şi în textele art. 5 alin. (2) şi (3) din actul de bază. Prin urmare, contrar art. 15 din Legea nr. 24/2000, din examinarea conţinutului iniţiativei legislative rezultă că majoritatea soluţiilor legislative propuse, fie se suprapun altor prevederi ale aceleiaşi legi, fie sunt chiar reluate ceea ce încalcă dispoziţiile legale privitoare la tehnica legislativă în elaborarea actelor normative.
În raport de obiectul şi conţinutul reglementării,  proiectul de lege  face parte din categoria legilor organice. 
                              PREŞEDINTE,                        SECRETAR,

                                Daniel BUDA                Gabriel ANDRONACHE
Consilier, Paul Şerban

